РЕГЛАМЕНТ (ЕО) № 524/2008 НА КОМИСИЯТА
от 11 юни 2008 година
за изменение на Регламент (ЕО) № 1623/2000 за определяне на подробни правила за прилагане на Регламент (ЕО) № 1493/1999 на Съвета, по отношение на срока за използване в нови промишлени приложения на продадения чрез тръжна процедура алкохол от винен произход
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. (1) относно общата организация на лозаро-винарския пазар, и по-специално член 33 от него,
като има предвид, че:
(1)
Регламент (ЕО) № 1623/2000 на Комисията от 25 юли 2000 г. относно правилата за прилагане на Регламент (ЕО) № 1493/1999 за общата организация на лозаро-винарския пазар по отношение на пазарните механизми (2) определя правилата за прилагане при пласиране на запаси от алкохол, натрупани в резултат на дестилации съгласно членове 27, 28 и 30 от Регламент (ЕО) № 1493/1999 и държани от интервенционните агенции.
(2)
Съгласно член 80 от Регламент (ЕО) № 1623/2000 е уместно да се пристъпи към търгове за алкохол от винен произход с оглед на нови промишлени употреби, за да се намалят запасите от винен алкохол в Общността и да се позволи осъществяването в Общността на малки промишлени проекти или преработването в стоки, предназначени за износ за промишлени цели.
(3)
Вземайки предвид значителните количества продаден алкохол през 2006 г. с оглед на нови промишлени употреби, се оказва, че двегодишният срок, определен в член 85, параграф 5 от Регламент (ЕО) № 1623/2000 за използването на алкохол от участниците, спечелили търгове, е твърде кратък и е целесъобразно да бъде продължен с една година.
(4)
Регламент (ЕО) № 1623/2000 следва да бъде съответно изменен.
(5)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Член 85, параграф 5 от Регламент (ЕО) № 1623/2000 се заменя със следното:
„5. Предоставеният алкохол следва да бъде използван напълно в срок две години от датата на първото вдигане.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 юни 2008 година.